На працягу двух гадоў на базе трох факультэтаў БДПУ рэалiзоўваўся эксперымент — педагагiчная практыка студэнтаў была перанесеная з трэцяга на другi курс. Прычым адзiн дзень на тыдзень цалкам вызваляўся ад заняткаў ва ўнiверсiтэце i студэнты праводзiлi яго ў школе: наведвалi ўрокi вопытных настаўнiкаў, дапамагалi iм у праверцы дамашнiх заданняў, у падрыхтоўцы сродкаў навучання, удзельнiчалi у пазакласнай рабоце, у тым лiку i ў шосты школьны дзень. Адным словам, паглыблялiся ў штодзённую школьную рэчаiснасць. З гэтага навучальнага года мы распаўсюдзiлi такую практыку на ўсе факультэты. Таксама адным з вiдаў педагагiчнай практыкi ў нас стала валанцёрства. Выкладчыкi заўважылi, што першакурснiкi i другакурснiкi, якiя займаюцца педагагiчным валанцёрствам, сталi зусiм па-iншаму ставiцца да лекцый па педагогiцы i псiхалогii, iх матывацыя павысiлася.